《月暗秋城柝十二韵》
清代·缪重熙

碧月连宵朗，中秋倍有情。如何敲急柝，陡觉暗层城。

桂雾迷长敲，萝云罨太清。笛搀邻院韵，砧寂隔墙声。

望讶蟾光敛，喧从雉堞盈。肃霜寒九节，杂响聚三更。

冷想催刀尺，巡还和鼓钲。忽韬明镜影，定乏旅人行。

漠漠重关影，凄凄细柳营。苍凉鸿又到，嘹唳鹤偏鸣。

遥夜千门静，羁愁百感生。谁家蝴蝶梦，击破寸心惊。

作者简介：号星熊，字心农，郡庠生。家贫力学，品德高尚。至孝亲割股疗亲疾，嘉庆十九年生，同治六年卒。邑志传孝弟，有检身集十二卷，桂荫轩诗稿二卷。